钦定古今图书集成/明伦汇编/官常典/第581卷 > 潘埙
## 钦定古今图书集成/明伦汇编/官常典/第581卷 > 潘埙

按《明外史》本传：“埙字伯和，山阳人。正德三年进士，授
工科给事中。性刚决，弹劾无所避，论诸大寮王鼎、刘
机、甯杲、陈天祥等多见纳。乾清宫灾，埙上疏曰：‘陛下
莅阼九年，治效未臻，灾祸迭见。臣愿非安宅不居，非
大道不由，非正人不亲，非儒术不崇，非大阅不观兵，
非执法不成狱，非骨肉之亲不干政，非汗马之劳不
滥赏’。”臣闻陛下好戏谑矣，臣以为入而内庭琴瑟鼓
钟，人伦之乐，不必游离宫以为懽，狎群小以为快也。
出而外廷华裔一统，莫非臣妾，不必收朝官为私人，
集远人为勇士也。闻陛下好佛矣，臣以为南郊有天
地，太庙有祖宗，锡祉迎庥，佛于何有？番僧可逐，而度
僧可止也。闻陛下好勇好货、好土木“矣。臣以为诛奸
遏乱，大勇也，不须驰马试剑以自劳。三军六师，大武
也，不须边将、边军以自拥。任土作贡，皇店奚为阛阓
骈阗，内市安用？阿房壮丽，古以为金块珠砾也，况养
豹乎！金碧荧煌，古以为涂膏衅血也，况供佛乎？是数
者之好，皆可已而不巳者也。”疏入，报闻。十一年正月，
上书言：“陛下始者血气未定，礼度或逾。今春秋已盛，
更弦易辙，此其时也。昔太甲居桐，处仁迁义，不失中
兴。汉武下轮台之诏，年已七十，犹为令主。况陛下过
未浮于太甲，悔又早于武帝，何愆不可盖？何治不可
建乎？”时欲毁西安门外民居，有所兴作。埙与御史熊
相、曹雷复切谏，皆不报。三迁至兵科都给事中。右都
督毛伦以附刘瑾论死，削世荫。伦尝有德于钱宁，伦
子求复袭。埙等力争，宁从中主之，寝其奏。忽中旨命
埙与吏科给事中吕经各进一阶，外调。举朝大骇。给
事中邵锡、御史王金等交章请留，不报。遂添注埙开
州同知。嘉靖七年累官右副都御史，巡抚河南。潞州
巨盗陈卿据青羊山为乱。山西巡抚江潮、常道先后
讨贼无功，乃敕埙会剿。埙谋于道曰：“贼负固守险，难
以阵合。诸路夹攻，出不意夺其险，乃可擒也。”遂分五
哨三路入，募土人为导，首攻夺并脑。贼悉众争险，官
军奋击，大破之。追奔至莎草岭，毁安阳诸巢。山东副
使牛銮由潞城入，破贼李庄泉。其夕，河南副使翟瓒
捣卿巢，卿败走。瓒追卿栾庄山，又追之神河，再败之。
山西佥事陈大纲亦屡蹙。贼先后降二千三百馀人。
自进兵至，搜灭贼巢，凡二十九日。捷闻，帝将大赉，遣
给事中夏言往核，未报。河南大饥，埙不以时赈，怨声
大起。河南知府范鏓不待报，辄开仓发粟，民德而颂
之，流闻禁中。帝切责抚、按匿灾状。埙惶恐引罪，且归
罪于鏓。遂为给事中蔡经等所劾。诏罢埙，永不叙用。
言核上平贼功，埙为首。桂萼恶之，但赉银币。年八十
七卒。